Vakansiepret vir elke dag van die weekFoto: brittanyferries.ie Dis amper weer skoolvakansie en om te verhoed dat jou kinders kla hulle is verveeld óf ure voor die televisie deurbring, moet jy kreatief dink en vooruit beplan. Hier is ŉ paar voorstelle om jou te inspireer. Besoek ŉ museum – verkieslik een wat jou kind se belangstelling sal prikkel – of stel vas watter vertonings by jul plaaslike teater gehou word. (Baie museums en teaters bied prettige, interaktiewe vakansieprogramme vir kinders aan.) As daar niks in jou omgewing plaasvind nie, waarom moedig jy nie jou kinders aan om hul eie toneelstuk te oefen en op te voer nie? Vakansiepret hoef jou nie honderde rande uit die sak te jaag nie. Bak kolwyntjies, maak speelklei, knoopkleur ŉ T-hemp, of grou al jou ou kunsmateriale uit en laat die kinders solank Kerskaartjies begin maak. Ouer kinders sal dit geniet om te gaan skaats, om hul vrees vir hoogtes met muurklim of ŉ zip line te beproef, of om selfs bruisende waters in ŉ binneband aan te durf, terwyl jonger outjies weer die uitdaging van die klimapparaat by ŉ speelsentrum sal geniet. Julle kan ook ŉ temapark besoek, wat ongetwyfeld iets sal bied wat elkeen sal uitdaag. Ons land wemel behoorlik van plekke waar jy allerhande diere – van die alledaagse tot die eienaardige – kan sien en selfs troetel! Is daar ŉ akwarium, dieretuin, slangpark, krokodilplaas of voëlparadys in jou agterplaas? Besoek dit gerus! Of nog beter, gee van julle tyd en gaan help by ŉ diere-organisasie – julle kan met die diere gaan stap en speel, of julle kan help met ander takies wat verrig moet word. Laai die kinders in die kar en gaan verken die hoeke en draaie van jul dorp. Julle kan ook jul omgewing per voet (vind uit of daar lekker daguitstappies is) óf per fiets (pak gerus ŉ piekniekmandjie) verken. Eindig die dag met ŉ fliek-marathon – laat elkeen sy gunstelingfliek kies, maak emmers vol springmielies, plak julself op die rusbank neer en ontspan!